A Magyar Dudazenekar

Megalakulásunkat nehéz pontosan meghatározni, de abban biztos

vagyok, hogy 1977-ben – Béres János kezdeményezésére – Csoóri

Sanyi beindította a dudás képzést a Fővárosi III. kerületi Állami Zeneiskola

népzenei tanszakán. Nem sokkal később már szervezkedtünk,

és akár a Muzsikás együttes karácsonyi koncertjein, akár a május

elsejei felvonulásokon mint nagy létszámú dudáscsapat felléptünk.

Csoóri Sanyi alapította a Magyar Dudazenekart, majd hívtuk a

dudásokat, részt akarnak-e venni a zenekar munkájában.

Aztán csatlakozott Nagy Balázs, Berán Pityu, Adorján Pityu, Hollókői

Lajos, Tobak Feri, Ágoston Béla, de sok növendék is beállt

a csapatba. A célunk az volt, hogy olyan megbecsülése legyen a

magyar dudának Magyarországon, mint amilyen a skót dudának az

egész világon. Egy reprezentatív küldöttség érkezésénél a reptéren,

esküvőknél a templomban, vagy temetésnél, de jelentős fogadásokon,

mulatságokon is szól majd a magyar duda. Sanyi egységesítette

a dudahangolást, fémsípok kerültek a dudákba, így gyönyörűen

szólt a zenekar. Megdőlt az elmélet, hogy két dudás nem fér meg egy

csárdában, a hangzás és a látvány lenyűgöző volt.

Később csatlakozott hozzánk Kozák Józsi, Istvánfi Balázs, Bese

Botond a tanítványaival, így igazán népes csapattá nőttük ki magunkat.

Volt, hogy huszonöten is fújtuk egyszerre a színpadon. Amikor

pedig összeálltunk a Tekerőzenekarral, falat rengető hangzásban és

csodálatos látványban volt része a hallgatóságnak.

Felmerült az igény, hogy lemezen is megörökítsük a repertoárunkat,

és nem kis megpróbáltatások után felvettük a „Dudásom, dudásom,

kedves muzsikásom” című CD-lemezünket. Alapítványunk

neve „Dudaszó hallatszik” lett, és idővel egészen profin irányítottuk

a zenekar életét Karakas Zoli segítségével. Németországban, Hol-

landiában, Franciaországban, Észtországban, és még számos ország

színpadán képviseltük a magyar dudahagyományt, azt hiszem, nagy

sikerrel.

A dudások mulatós emberek, így nem volt ritka, hogy egy-egy

helyen a túlzott jókedv és a bulizási vágy kielégítése után, nem mindenhova

hívtak vissza. Persze nekünk mindezek ellenére is a szabad

élet és a szabad muzsikálás lebegett a szemünk előtt.

Tizennyolc éve dudatáborokat szervezünk, ahol sok érdeklődő

tanulhat dudálni, nem csak tőlünk, hanem amíg közöttünk volt, Pál

István tereskei dudástól is, aki önzetlenül adta át a dudahagyományt.

Tudásából táplálkozunk is eleget.

Kívánom, hogy a magyar duda hungarikum legyen és szóljon

mindenhol mint nemzeti büszkeségünk hangszere!